Trodde han skulle dø på banen - leder PGA-turnering
Beljan ble sendt rett til sykehus etter en «helt syk» 2. runde i Lake Bena Vista i Florida. Amerikaneren storspilte til tross for store helseplager. 28-årigen hadde problemer med å puste, økt hjertefrekvens, høyt blodtrykk og følte nummenhet i armene.Flere ganger gispet han etter luft, tørket svette og satte seg i fairwayen for å hvile. Han gikk også til vannet for å kjøle seg ned. Medisinsk personell fulgte Beljan rundt på golfbanen for å sjekke helsetilstanden hans. - Han sa han trodde han skulle dø, sier Beljans caddy, Rick Adcox, ifølge PGA-tourens nettsted. «Ett slag til, ett hull til». Det skal Beljan ha gjentatt til seg selv under den imponerende 64-runden. Rett etter å ha puttet ut på hull 18 ble han sendt rett til sykehus etter fredagens PGA-runde. - Et par ganger trodde jeg han skulle besvime. Han sa «Jeg skal holde det gående til jeg besvimer eller de tar meg av». - Jeg vet ikke hvordan han traff golfballen når han følte seg sånn, forteller Adcox.Grunnen til at Beljan nekter å gi seg er som følgende: Han lå på 139. plass sammenlagt i PGA-touren, og bare de 125 beste er sikret spill neste sesong. Ingen skal påstå at Beljan ikke ofrer alt. Sent fredag kveld sa han at han fortsatt planlegger å spille i den tredje runden. - Så lenge de forteller meg at jeg ikke kommer til å falle over og dø, sa Beljan i et telefonintervju med Golf Channel. - Jeg håper det var bare et panikkanfall. Beljan, som nylig ble far, la til at han har lidd små panikkanfall de siste ukene.PGA-turnering i Lake Buena Vista, Florida 1) Charlie Beljan, USA 132 (68-64), 2) Mark Anderson, USA 135 (68-67), Harris English, USA 135 (68-67), Charles Howell, USA 135 (68-67), Ryuji Imada, Japan 135 (69-66), Matt Jones, Australia 135 (71-64), Henrik Stenson, Sverige 135 (68-67) og Charlie Wi, Sør-Korea 135 (64-71).
Flere ganger måtte Charlie Beljan (28) sette seg ned på gresset med hjerte- og pusteproblemer. Likevel leder han på mirakuløst vis PGA-turneringen i Florida.